સલીનાને “ટીશર્ટ લેન્ડ”ની કપડાંની હાટડી હતી. હેલન સલીનાને છુટ્ટી કરવા ટીનાને લઈ હાટડીએ જતી. આવતાં જતાં લોકો ટીના સાથે વાતો કરતાં. આજુબાજુ જુદી જુદી વસ્તુઓની હાટડીઓ હતી. એક બાજુ હેરીની પ્લાસ્ટિક્નાં રમકડાંની હાટડી હતી અને બીજી બાજુ હોઝે અને મારિયાની ઘડિયાળની દુકાન હતી. હેરી ટીનાને અવારનવાર રમકડાંઓ ભેટ આપતો. હેલન પણ વાતોડિયણ હતી એટલે હેરી સાથે ગપાટા મારતી. ધીરે ધીરે તેઓની દોસ્તી બંધાતી ગઈ. પછીતો હેરી હેલનના અપાર્ટમેન્ટ પર આવતો થયો. આવીને ટીના સાથે ચેસ, મોનોપોલી, જિગસો પઝલ્સ રમતો. ક્યારે બાળવાર્તાઓ કહેતો અથવા કોઈ ચોપડીઓમાંથી વાંચી સંભળાવતો. રજાઓ હોય ત્યારે એ ત્રણેય લોકો ક્યાંક પિકનિક પર જતાં. આમ ત્રિપુટીને સારું જામતું. ટીનાને ડેડીની ખોટ પૂરાવા લાગી. થોડા વખત પછી હેરી અને હેલન લગ્ન કરવાનાં મંતવ્ય ઉપર આવ્યાં. આજે તેઓ કોઈ ઇટાલીઅન રેસ્ટોરન્ટમાં ડિનર માટે જવાનાં હતાં. કારણ હેરી ગોઠણે પડી હેલનને સગાઈની વીંટી પહેરાવવાનો હતો અને પછી તેની સાથે લગ્નના પ્લાન કરવાનો હતો.